 منی وتن !
 بهشت ءِ چه زمانگ ءَ
 په واهگانی پورهی ماجهد و تـَچ کتگ ،
 امیت ءِ بانزل ءَ سوار ، گــَـٹ و گــَراں بُرّتگ
 باندات ءِ شادهان ءَ په ؛
 جهدانی کلکشان مئی نشانی انت
 ما زانگانی رُژن ءَ په هدوک و تلوسوک !
 منی وَتــَـن !
 منی تو گلزمین و بُندرئے
 تئی په رنگ و تاب تلوساں
 تئی په بودناکی ءَ ، آباتی ءَ زران
 من هر بهار و هر سمین ءِ دیدگاں
 وتا تئی گوں پُلّ ، ڈوک ، کوه ، ساوَڑ و جُـڑاں مُشاں
 تئی زباداں ساه کــَشـّـگاں
منی وتن !
 منی تو راج ءِ گنجیں بُندرئے
 سَدی و چه هزاریاں
 سراں وتی دیاں ،
 ترا په پَهر ءِ نام هِشتگ اِش
 تئی په زیبناکی بیته واهگ اش
 منی وتن !
 منا چه هر دو دیدگاں دوست ترئے
 توئے که بندی ئے
 نه ایمن هم مناں
 تئی بند بند ءِ شدّتاں من جان و ساه ءَ مارگاں
 پرونک ءَ چو سُچاں
 تئی نــَوَشیاں
 من گوانک باں ، سرجناں
 چو آس گِپتگیں جنگل و لــَد ءِ کرگوشک پیلـُشاں
 آجویی ات په جهد کناں و
 زهیرانی زیملاں ،
 درانڈیهی ءَ گوئشاں
 منی وتن !
 مئی نام ، جـــاه ، هَنکین و بُندرئے
 پــَــجــّــــار ءَ بید تو ، کجا چه پـَچــگِـــراں ؟
 کریم بلوچ ـ تــَـهـــل
 هارکپ .یو